Οι ελιές θεωρούνται ο σημαντικότερος καρπός της Μεσογείου. Πολύτιμο δένδρο του μεσογειακού χώρου, σύμβολο ειρήνης, γαλήνης, γονιμότητας και αναγέννησης, η ελιά αποτελεί ένα πραγματικά "θείο δώρο". Από τους αρχαίους χρόνους το δένδρο της ελιάς προκαλούσε δέος στον άνθρωπο εξαιτίας της ιδιότητάς του να μην ξεραίνεται σχεδόν ποτέ: από τους ξερούς κορμούς φυτρώνουν νέοι βλαστοί και έτσι το δένδρο αναγεννάται. Στην Ελλάδα υπάρχουν διάφορες ποικιλίες βρώσιμων ελιών με κυριότερες την ελιά Καλαμών, την Αμφίσσης, τη Θρούμπα Θάσου κ.ά. Το χρώμα της ελιάς (πράσινο, καφέ-βιολετί, μαύρο) εξαρτάται από το βαθμό ωρίμανσης του καρπού. Επιστημονικές έρευνες έχουν αποδείξει την υψηλή διατροφική αξία και την αντιοξειδωτική δράση των βρώσιμων ελιών, καθώς είναι πλούσιες σε φυτικές ίνες, μέταλλα, μονοακόρεστα λιπαρά και βιταμίνη Ε.